Două femei au fost date cu forța afară din avion pentru că "erau prea mari" și nu încăpeau în scaune. Este vorba despre Angel Harding și prietena ei, care se îmbarcaseră într-un avion al companiei Air New Zealand. Cele două femei trebuiau să ajungă în Auckland, din orașul Napier.
O însoțitoare de zbor ar fi început să vorbească nepotrivit cu una dintre femei, atunci când a încercat să împingă cotiera în jos și nu a reușit.
Pilotul a anunțat că nu va decola dacă cele două femei nu se vor da jos, asta după ce în difuzorul aeronavei s-a auzit că există un "inconvenient".
Însoțitorii de zbor au spus că cele două femei nu încăpeau în scaune și că li s-a comunicat că ar fi trebuit să rezerve câte două locuri fiecare.
"Însoțitoarea a venit și a spus: "Voi două ar fi trebuit să rezervați patru locuri, voi două ar fi trebuit să cumpărați câte două locuri fiecare"", a declarat una dintre femei.
După ce s-au coborât din avion, femeilor le-a fost transmis că trebuie să își rezerve un alt zbor, însă o altă cursă disponibilă era abia peste două zile.
Cele două femei susțin că au trecut printr-o experiență umilitoare. Una dintre ele a spus că a mai zburat cu aceeași companie aeriană, însă nu a avut astfel de probleme, informează DailyMail.
Ulterior, Air New Zealand s-a oferit să le plătească femeilor mâncarea, cazarea și biletele de avion, dar acestea au decis să dea în judecată compania, cerând despăgubiri și susținând că au fost discriminate.
"Părerea mea este că m-au dat jos din cauza constituției mele, din cauza mărimii mele. Mărimea noastră a avut mult de-a face cu asta", a spus una dintre femei.
Un purtător de cuvânt al companiei aeriene a declarat că, în cazul în care un client are nevoie de mai mult spațiu și dacă există spațiu disponibil în avion, însoțitorii de zbor vor face în așa fel încât totul să fie în regulă, iar zborul unul confortabil.